Sewe sterf in VK weens bloedklonte ná AstraZeneca-inenting | Maroela Media
Sewe sterf in VK weens bloedklonte ná AstraZeneca-inenting
(Foto: Justin Tallis/AFP Photo)
Die mediese reguleerder in die Verenigde Koninkryk het Saterdag gesê van die 30 persone wat bloedklonte ontwikkel het ná hulle die Oxford-AstraZeneca-inenting ontvang het, het sewe gesterf.
Die Britse erkentenis van die sterftes kom terwyl verskeie Europese lande die gebruik van die AstraZeneca-entstof opgeskort het oor 'n moontlike verband met bloedklonte.
Die reguleringsagentskap het in 'n verklaring gesê "uit die 30 berigte tot en met 24 Maart het sewe ongelukkig gesterf".
Nederland het Vrydag AstraZeneca-inentings opgeskort vir mense jonger as 60 ná vyf nuwe gevalle onder vroue – van wie een gesterf het. Duitsland het vroeër vandeesweek 'n soortgelyke besluit geneem.
Die Europese Medisyne-agentskap (EMA), wat vroeër, net soos die Wêreldgesondheidsorganisasie die AstraZeneca-inenting veilig verklaar het, sal na verwagting op 7 April 'n aankondiging maak oor die kwessie. Die EMA het Woensdag volgehou die entstof is veilig en dat kenners geen spesifieke risikofaktore, soos ouderdom, geslag of mediese geskiedenis kon vind nie.
Die VK-reguleerder het gesê die 30 gevalle van trombose, wat deur dokters of lede van die publiek deur 'n regeringswebwerf aangemeld is, kom ná 18,1 miljoen dosisse van die entstof reeds in die land toegedien is. Meeste van die gevalle (22) was serebrale sinustrombose, 'n seldsame toestand wanneer 'n bloedklont in die brein vorm. In agt sake het mense trombose en lae vlakke van bloedplaatjies ondervind, wat bloed help om te stol.
Daar was geen berigte van bloedklonte van die Pfizer/BioNTech-entstof nie, het die organisasie gesê. "Ons deeglike hersiening van dié verslae duur voort."
Volgens die reguleerder se webwerf weeg die voordele van die entstof teen Covid-19 "swaarder as enige risiko".
AstraZeneca het verlede maand, ná doeltreffendheidsproewe in die VSA, gesê sy entstof is 79% doeltreffend om die siekte te voorkom en verhoog nie die risiko vir bloedklonte nie.
Die Verenigde Koninkryk het meer as 31 miljoen eerste dosisse entstof toegedien en die Oxford-AstraZeneca en Pfizer-BioNTech-entstof gebruik. Mense kan nie kies watter een hulle wil hê nie.
Die VK het in Junie 2020 altesaam 100 miljoen dosisse van die Oxford-AstraZeneca-entstof bestel en die ontwikkeling daarvan ondersteun. Hy het verlede jaar ook 30 miljoen dosisse van die Pfizer-BioNTech-entstof bestel.
LinkedIn gee een week vakansie vir sy personeel se welstand
Dodetal styg in Taiwan-treinongeluk
Dis nou wat gebeur as jy nie toets en toets en toets en toets, partykeer oor jare.
dis dalk 'n goeie besluit om die inenting aan iemand anders te gee
Wie weet watter ander newe efekte daar nog is. Ek wil weer vra – hoe kan dieselfde dosis vir alle mense gegee word sonder om persone se onderliggende mediese toestande en die kroniese medikasie wat hul gebruik in ag te neem.